Καταγγέλλουμε την παρέμβαση της προέδρου του Εμπορικού Συλλόγου Αμαρουσίου, Μάχης Νικολαράκου στη συνεδρίαση του δημοτικού συμβουλίου της 16/12 ενάντια στη βδομαδιάτικη εξόρμηση μελών του «Εκτός των Τειχών» και της «Εργατικής Αλληλεγγύης» στο Μαρούσι. Με αφορμή το πρόσφατο επεισόδιο απόπειρας να παρεμποδιστεί η εξόρμηση στην οδό Ερμού η πρόεδρος των εμπόρων επικαλέστηκε μια σειρά ψέματα, απέκρυψε από το δημοτικό συμβούλιο τον προπηλακισμό καταστηματάρχη σε βάρος της Α. Φράγκου και τόνισε: «… προτείνουμε σαν Εμπορικός Σύλλογος στον δήμο τη χωροθέτηση του τραπεζιού σε ένα σημείο που θα υποδείξει το αρμόδιο τμήμα, η τεχνική υπηρεσία. Αν αυτό είναι νόμιμο. Ειδάλλως, η υπηρεσία να προβεί στα νόμιμα προκειμένου να μη γίνεται κατάληψη πεζοδρομίου με το τραπέζι».

Πρόκειται για ένα εξόφθαλμα αντιδημοκρατικό αίτημα. Η πολιτική συζήτηση δε γίνεται με υποδείξεις, ούτε μπορεί να «χωροθετηθεί» από κανένα αρμόδιο τμήμα. Είναι ελεύθερη σε όλους τους δημόσιους χώρους. Πρόκειται για θεμελιώδες δικαίωμα, συστατικό στοιχείο κάθε πολιτεύματος που θέλει να ονομάζεται δημοκρατικό, κατακτημένο ιστορικά  με μεγάλους αγώνες. Δεν υπάρχει τίποτα το «παράνομο», όπως λέει η Μ. Νικολαράκου, σε μια πολιτική εξόρμηση με τραπέζι και τα περί «κατάληψης πεζοδρομίου» είναι απλά μια επινοημένη κατηγορία που ούτε καν η αστυνομία -που δεν δίστασε να προσάγει μέλη του σχήματός μας τον Νοέμβρη του 2019 μετά από καταγγελία των ίδιων καταστηματαρχών- δεν μπόρεσε να στηρίξει. Ούτε στο δημοτικό συμβούλιο βρήκε υποστήριξη.

Και ας πούμε τα πράγματα ξεκάθαρα: αυτό που επιδιώκουν οι συγκεκριμένοι καταστηματάρχες που ζήτησαν την παρέμβαση της κ. Νικολαράκου δεν είναι να προστατεύσουν τη δουλειά των μικρών καταστημάτων. Είναι να φιμώσουν την φωνή της Αριστερής Ριζοσπαστικής Κίνηση «Εκτός των Τειχών» και να εμποδίσουν την διακίνηση της εφημερίδας «Εργατική Αλληλεγγύη», καθώς και τη κυκλοφορία κάθε είδους πολιτικού υλικού της ριζοσπαστικής Αριστεράς με την οποία διαφωνούν -το έχουν παραδεχθεί άλλωστε παλιότερα ότι η εξόρμηση με το τραπεζάκι «τους χαλάει την αισθητική».

Οι δουλειές των «μικρών καταστηματαρχών» δεν απειλούνται από την διακίνηση των πολιτικών ιδεών στη γειτονιά τους. Καμία μελέτη δεν υπάρχει, διεθνώς, που να δείχνει κάτι τέτοιο. Αντίθετα υπάρχουν πάμπολλες δημοσιεύσεις, μελέτες και προσωπικές μαρτυρίες που δείχνουν ότι τα μικρά καταστήματα απειλούνται  από τα εμπορικά μεγαθήρια σαν το Mall και το Golden Hall. Αν οι δουλειές τους ήταν πράγματι το κίνητρο τους οι συγκεκριμένοι καταστηματάρχες θα υποδέχονταν αντί να καταδιώκουν τη δημοτική κίνηση «Εκτός των Τειχών» που έχει τοποθετηθεί και παλέψει ενάντια στα πολυκαταστήματα αυτά.

Εμείς δεν πρόκειται να αποδεχτούμε καμία «χωροθέτηση». Και θα συνεχίσουμε να διακινούμε τις ιδέες μας κόντρα σε κάθε απόπειρα φίμωσης. Η πολιτική συζήτηση είναι δικαίωμα και καθήκον των δυνάμεων που παλεύουν για έναν καλύτερο κόσμο. Ειδικά σε μια περίοδο σαν τη σημερινή, με τους χιλιάδες νεκρούς, θύματα της κυβερνητικής αδιαφορίας από τον κορονοϊό. Ειδικά όταν η Νέα Δημοκρατία έχει επιβάλει σιγή ιχθύος στα μεγάλα ΜΜΕ για τα εγκλήματά της, ενώ και η ηγεσία του ΣΥΡΙΖΑ της δίνει εγκληματική συναίνεση και αποσιωπά τις φωνές στο εσωτερικό του που ορθώς μιλάνε για δολοφόνους.

Ο εργαζόμενος κόσμος βράζει από οργή και εμείς παλεύουμε αυτή η οργή να έχει φωνή και να γίνει οργανωμένη πάλη ενάντια στην κυβέρνηση. Η φωνή των εργαζόμενων, των προσφύγων, των μεταναστών, των ΛΟΑΤΚΙ+, των γυναικών, των Ρομά, όλων όσων παλεύουν ενάντια στην κυβέρνηση των δολοφόνων δε θα σωπάσει.